La Bibia piemontèisa/Testament Neuv/Maté/Maté 19


Maté

19

Maridesse o maridesse nen 
Cand che Gesù a l’ha finì sti discors-sì, a l’é andass-ne da la Galilea e a l’é rivà ant ël teritori dla Giudea, da l’àutra banda dël Giordan. Motobin ëd gent a j’andasìa dapress, e lì a l’ha varì ij malavi ch'a-i era.

Anlora a son rivaje ‘d Farisé për butelo a la preuva, e a l’han dije: “É-lo consentì a n’òm d'arpudié soa fomna për dij motiv qualsissìa?”. A l’ha rëspoduje: “Evene pa lesù che Col ch’a l’ha faje dal prinsipi, a l’ha fàit un òm e na fomna? E ch’a l’ha dit: ‘Për col motiv-lì l’òm a chiterà sò pare e soa mare, e as butrà ansem a soa fomna, e ij doi a vniran na carn sola?’ Ëd conseguensa, coj-lì a son pì nen doi, ma na carn sola. Siché, donca, lòn che Nosgnor a l’ha butà 'nsema, a venta nen che l’òm a lo separa”. A l’han dije: “Përchè, donca, Mosè a l'ha comandà che, se ‘l marì a veul divorsiesse, ch’a daga a soa fomna un document d'arpudi?”. Gesù a-j rëspond: “A l’é  për motiv ch’i l’eve ‘l cheur dur, che Mosè a l’ha dave licensa d'arpudié vòstra fomna, ma da prima le còse a andasìo pa parèj. E mi iv diso che chionque a 'rpudia soa fomna e ch’as marida con n’àutra, a comët n’adulteri - fòra dël cas che soa fomna a l’àbia tradilo. Peui, col ch’a l’é maridasse con na fomna arpudià, a comëtt n’adulteri.

Anlora ij sò dissépoj a l’han dije: “Se la situassion an tra n’òm e soa fomna a l’é parèj, a conven nen ëd maridesse!”.

Gesù a-j rëspond: “A peudo comprende sossì mach coj che Nosgnor a-j lo acòrda, ma l'é pa për tuti. A-i na j’é ‘d coj ch’as marido pa përchè ch’a son da la nassita ant la condission dj'eunuch, e a-i na j’é ch’a son d’eunuch përchè a l'é l'òm ch'a l'ha faje parèj. A-i na j’é ‘dcò ‘d coj ch’a son fasse eunuch da lor midem për càusa dël Regn dël cél. Chi ch’a peul antende sossì, ch’a lo antenda".

Gesù e le masnà 

Anlora a l’han presentaje a Gesù ‘d masnà përchè a-j benedièissa e ch’a preghèissa për lor, ma ij dissépoj a jë slontanavo. E Gesù a-j dis: “Lassé che le masnà a ven-o da mi, proibìjlo nen, përchè ‘l Regn dël cél a l’é ‘d coj ch’a jë smijo". E avendje fàit l’imposission ëd le man, a l’é partiss-ne da lì.

Ël giovo ch’a l’era në sgnor 

Na vira cheidun a l’é andàit a trové Gesù e a l’ha ciamaje: “Magister, che ‘d bon-e euvre é-lo ch’i l’hai da fé për oten-e la vita eterna?”. A l’ha rësponduje: “Përchè ch’it më ciames ëd lòn ch’a l’é bon. A-i é mach un ch’a l’é bon. Contut, s’it veule intré ant la vita eterna, scota lòn ch’at diso ij comandament”. E col òm a-j dis: “Che ‘d comandament?”. Gesù a-j rëspond: “It massëras nen; it faras nen d’adulteri; it roberas nen; it rendëras nen testimoniansa fàussa; rendje onor a tò pare e toa mare, e it voreras bin a tò pròssim com a ti midem”. E col òm, ch’a l’era giovo, a l’ha rësponduje: “Tut lolì i l’hai bin praticalo. Còsa 'm mancherìa ancora?”. Gesù a-j dis: “S’it veules la përfession, va, e vend tut lòn ch’it l’has e dajlo ai póver, e it t’avras un tesòr ant ël cél, e peui ven, venme dapress”. Cand che sto giovo a l’ha sentì lolì, a l’é andass-ne vìa bin malinconios, për motiv ch’a l’avìa ‘d gran’ beni.

Anlora Gesù a l’ha dit ai sò dissépoj: “An vrità iv diso che un ch’a sìa rich a l’é pitòst malfé ch’a-j intra ant ël Regn dël cél. Iv lo diso ancora: a l’é pì belfé che ‘n gamel a passa për ël përtus ëd n’agùcia, che në sgnor a intra ant ël Regn ëd Nosgnor”. Ij dissépoj, cand ch’a l’han sentì cole paròle, a son stupiss-ne motobin e a l’han dit: “S’a l’é parèj, chi podrìa mai salvesse?”. E Gesù, vardandje, a-j dis: “Da la mira uman-a lolì a l’é nen possibil, ma për Nosgnor tut a l’é possibil”.

Anlora Pero a l’ha dije: “Varda, nojàutri i l’avoma chità tut e i soma vnite dapress. Lòn ch’i arseivroma noi?” Gesù a-j dis: “In vrità iv diso: cand ch’a nass-rà ‘l mond neuv e ‘l Fieul ëd l’Òm a sarà assetasse an sò tròno glorios, vojàutri ch’i seve vnime dapress, i sareve ‘dcò assetà sù dódes tròno për giudiché le dódes tribù d’Israel. E chionque a l’avrà chità o ca, o frej, o sorele, o pare, o mare, o fomna, o masnà, o tère, për càusa ‘d mè nòm, a n’arseivrà sent vòte tant, e a vnirà ardité dla vita eterna. Ma diversi ch’a son ij prim, a saran j’ùltim, e j’ùltim a saran ij prim”.

Nòte 
Bibia
Testament Neuv
Maté